Kovo 5 d. Panevėžio teatras „Menas“ 
11 val. „Raudonkepuraitė“
Režisierius Julius Dautartas

Scenografas Kęstutis Vaičiulis

Vaidina: J. Miciūnaitė-Jasiulienė, D. Puskepalytė,  E. Karoblytė, R. Zutkienė,  S. Stakelė,  M. Klementjevas
Trukmė 75 min. 

Situacijų komedija – bene taikliausias šio žaismingo spektaklio apibūdinimas. 
Spektaklyje pagal Šarlio Pero pasaką „Raudonkepuraitė“ beveik nėra nė vieno sakinio iš šios klasikinės pasakos. Šio spektaklio žaidimo taisykles geriausiai išdėsto personažas, kurį sunku įvardinti vienu žodžiu. Jis sako: „kuo norėsiu, tuo ir būsiu“. Taip atsirado daugybė naujų personažų, kurių klasikinėje pasakoje nėra.

Lapė, ištekėjusi už Vilko, tampa ponia Vilkolape. Personažas Vabalas, savikritiškai save vadinantis  smirdaliumi, ir policininkas, ir paštininkas, dosniai žarstantis primityvokus, bet pakankamai tikslius įvairių situacijų komentarus. Raudonkepuraitė, slepianti garbanas po balta kepure, – šiuolaikiška paauglė, purkštaujanti apie senamadišką auklėjimą, todėl net naiviai flirtuojanti su pačiu vilku.

Spektaklyje subtiliai keliama iširusios šeimos problema. Kartais net gali pajusti užuominą, kad Vilkas gal yra Raudonkepuraitės tėvas, palikęs šeimą ir išėjęs pas Lapę.

Šio spektaklio Vilkas visai nesikėsina į Raudonkepuraitės gyvybę, jam labiau rūpi kumpis jos kraitelėje. O kai ateina laikas ėsti Senelę ir Raudonkepuraitę, jis jas suryja, bet kitaip – surytos kruta ne Vilko pilve, bet aukščiau – kairėje krūtinės pusėje. Čia ir medžiotojų neprireiks, nes tai, kas ĮSTRINGA ŠIRDYJE, NE JŲ GALIOJE IŠLAISVINTI...

Spektaklį privalu pažiūrėti ir vaikams, ir suaugusiesiems.

Bilieto kaina – 7 Lt, grupėms – 6 Lt
18 val. „Mano žmonos vardas Morisas“
Raffy Shart

Režisierius Vytautas Kaniušonis
Dailininkas Kęstutis Vaičiulis
Muziką parinko Darius Razgūnas
Vaidina: Ovidijus Kazarinas, Juozas Muliaučius, Sandra Juzėnienė, Justina Žiogaitė, Saugirdas Stakelė, Donatas Juzėnas, Rita Zutkienė  

 „Mano žmonos vardas Morisas“ – prancūziška situacijų komedija apie turtingos žmonos išlaikytinio, meilės nuotykių ieškotojo Žoržo lengvabūdiško gyvenimo pasekmes. Pagrindinis komedijos herojus pakliūna į netikėtai susiklosčiusių aplinkybių spąstus. Žmona, įsiutusi meilužė, meilužės vyras ir kiti nesusipratimai – tik pradžia...
Spektaklyje gausu nuotaikingų ir šmaikščių dialogų, žaibiškai kintančių ir paradoksalių situacijų. Visa tai akimirksniu patraukia žiūrovų dėmesį ir priverčia nusišypsoti...
Bilieto kaina – 16, 20 Lt
Kovo 6 d. Klaipėdos dramos teatras
18 val. „Lunačiarskio lunaparkas“
Ksenija Dragunskaja 
Režisierius Darius Rabašauskas
Kompozitorius Jonas Jurkūnas
Scenografė Anželika Šulcaitė
Režisieriaus padėjėjas Vaidas Jočys
Vertėjas Gintaras Grajauskas 
Aktoriai: Arnoldas Eisimantas, Edvardas Brazys, Toma Gailiutė, Renata Idzelytė, Vaidas Jočys, Simona Šakinytė, Jolanta Puodėnaitė, Linas Lukošius, Donatas Švirėnas

Klaipėdos dramos teatro „Lunačiarskio lunaparkas“ – pasaulinė premjera, iki šiol pjesė nebuvo pastatyta. Pjesės autorė K. Dragunskaja dėkinga Klaipėdai, pirmajai išleidusiai spektaklio premjerą. „Tai, kad šis tekstas jau metus negali įsikūnyti Rusijos sostinės scenoje, byloja apie mūsų teatrų kurtumą dabarties skauduliams, ir tai dar labiau neramina“, – teigia K. Dragunskaja – žymi šiuolaikinė rusų dramaturgė, scenaristė, prozininkė, daugiau nei trisdešimties pjesių autorė. 
Kritikai akcentuoja K. Dragunskajos išradingumą, nevaržomą fantaziją, psichologinį subtilumą, sugebėjimą pastebėti charakteringus žmogaus bruožus, nepiktą ironiją ir puikų žodžio valdymą.
Tai pjesė apie naujų ir senų laikų sankirtas, apie dirbtinį sostinės spindesį ir tikrą provincijos nykulį, grėsmingą visuomenės susiskaldymą, gresiantį socialiniu sprogimu. Ir apie konkrečius žmones – graudžiai juokingus, iškritusius iš savojo laiko, tačiau tebegyvus ir tebesvajojančius apie didelį stebuklą, visam laikui pakeisiantį jų mažus gyvenimus. Situacija artima ir nesunkiai atpažįstama ne tik Rusijoje, bet ir pas mus, Lietuvoje. Taip, teisingai pagalvojote – elitas ir „runkeliai“...

Bilieto kaina – 20, 25 Lt
Kovo 13 d. Nacionalinis dramos teatras

18 val. „Laiškai į niekur“ 
Režisierė Birutė Mar

Kompozitorius Antanas Kučinskas

Dailininkė Indrė Pačėsaitė

Vaidina: Birutė Mar, Vytautas Anužis, Aleksas Kazanavičius

Trukmė: 1 val. 30 min.

Birutė Mar: „Skaitydama istorinių asmenybių, kūrėjų užrašus, atrandu unikalią sceninės interpretacijos galimybę – gyvenimo dramaturgiją, kuriai, regis, neprilygsta jokia išmonė. Pasaulio literatūros genijų M. Cvetajevos, R. M. Rilkės ir B. Pasternako laiškai, tapę pjesės pagrindu, liudija, jog egzistuoja kita – kūrybos, dvasios realybė, kurioje galima išgyventi romaną, kokio, regis, nesugalvotų joks dramaturgas. O jei ir sugalvotų, neatrastų tokių autentiškų žodžių paliudyti herojų jausmams, kokių savo laiškuose atrado poetai M. Cvetajeva, R. M. Rilkė, B. Pasternakas.

Sykiu šie XX a. trečiojo dešimtmečio poetų užrašai – skaudžios ir sudėtingos epochos dokumentas, mintys apie savąjį laiką, visuomenę, kūrybos ir būties prasmę. Pasternakas tuo metu – revoliucingoje Maskvoje, Cvetajeva – skurstanti emigracijoje Paryžiuje, Rilkė – gyvenantis paskutiniuosius metus sanatorijoje Šveicarijoje. Trys likimai, staiga persipynę ir sužibę aistros ir kūrybos liepsna. Poetų laiškai, gebantys buities ir prozos pasaulyje patiriamus jausmus pakylėti ligi didžiosios literatūros aukštumų, spinduliuojantys unikalios būties energiją, bylojantys apie skaudų kūrėjo kelią. 
Manau, spektaklio tema artima ir mūsų laikmečiui: kasdienybės triukšmas, kuriame garsiai skamba visai kitokie žodžiai ir idėjos – o kūryba, teigianti amžinąsias vertybes, pasilieka tyloje. Turi ateiti laikas jai prabilti. 

Beje, M. Cvetajevos valia šie jos laiškai publikuoti tik praėjus pusei amžiaus po poetės mirties...“

Bilieto kaina – 15, 25 Lt
Kovo 14 d. Šiaulių dramos teatras

17 val. „Nora“
Henrikas Ibsenas 

Dviejų dalių spektaklis

Režisierius Sigitas Račkys

Scenografė ir kostiumų dailininkė Kotryna Daujotaitė

Kompozitorius Faustas Latėnas

Vaidina:
Nora – Jūratė Budriūnaitė, 

Helmeris – Vytautas Kaniušonis,

Kristina Lindė – Inga Norkutė,

Rankas – Rolandas Dovydaitis,

Krogstadas – Antanas Venckus

Trukmė 2.30 val.

„Nora“ – bene garsiausia Henriko Ibseno drama. Tai sukrečiantis pasakojimas apie jauną moterį, kuri nesutinka gyventi apsupta melo ir ryžtingai nutraukia ryšius su šeima, kuria nusivylė. Advokatui Torvaldui Helmeriui atrodo, jog jis myli savo žmoną, bet Noroje mato linksmą ir nerūpestingą vaiką, gražią lėlytę. Nora suvokia, kad žaislas buvo ir savo tėvui. Mylinti moteris, gelbėdama savo vyro gyvybę, įvykdė nusikaltimą – suklastojo tėvo parašą. Kai šį faktą sužino Helmeris, Nora suvokia, kad jos vyras galvoja tik apie save ir savo reputaciją, o žmonos poelgio nesupranta ir smerkia. Nora palieka nemylimą vyrą ir jo namus. Spektaklis – kritimo ir prisikėlimo drama, nagrinėjanti, kodėl moterys ryžtasi palikti viską, kas brangu, dėl iliuzijos pradėti gyventi iš naujo, apie pabudimą iš beprasmybės, kur daug svetimumo ir netikrumo, slepiant kitus troškimus.
Drama „Nora“ įtraukta į UNESCO kultūrinio paveldo sąrašą „Pasaulio atmintis“.

Bilieto kaina – 20, 25 Lt
Kovo 18 d. Teatro laboratorija „Atviras ratas“
18 val. Autobiografinės improvizacijos „Atviras ratas“ 
Režisierius Aidas Giniotis
Vaidina: Agnė Kaktaitė, Benita Vasauskaitė, Eimantas Bareikis, Giedrius Kiela, Ieva Stundžytė, Jonas Šarkus, Judita Urnikytė, Justas Tertelis, Marija Korenkaitė, Vesta Šumilovaitė, Vytautas Leistrumas

Teatro laboratorija „Atviras ratas“ – spektaklis, kuriuo jauni aktoriai, dar būdami studentai, prisistatė kaip nebijanti eksperimentuoti, improvizuoti ir diskutuoti bendraminčių grupė. 
„…antraisiais studijų metais, susėdę ratu, bandėme prisiminti ir atkurti „istorijas iš gyvenimo“. Iš pradžių buvo labai sunku atvirai pasakoti apie save. Ypač skaudžius, labai intymius išgyvenimus. Turbūt kiekvienas slapta galvojome, kad mūsų gyvenimas nėra itin įdomus, tačiau proceso metu įsitikinome, kad tai – puiki medžiaga būsimam spektakliui. O susidūrę su žiūrovais, pajutome, kad mūsų istorijos atpažįstamos, ir žadina gilius prisiminimus kitiems.

„Atvirą ratą“ vaidinome įvairiausiose erdvėse. Nuo teatro salių iki apleistų gamyklų sandėlių. Lietuvos miestuose ir užsienyje. Dalyvavome festivaliuose. Drąsiai eksperimentavome, todėl spektaklis kaskart keitėsi, tačiau principas išliko tas pats – autobiografinėmis istorijomis paremta improvizacija. „Atviras ratas“ mums daugiau nei spektaklis. Tai mes patys...“ 
Spektaklis skirtas žiūrovams nuo 12 metų.

 Bilieto kaina – 25 Lt
Kovo 19 d. Vilniaus Kamerinis teatras
11 val. „Trys pingvinai“ (arba „Prie laivo 8.00“ )
Muzikinis spektaklis visai šeimai pagal Ulricho Hubo pjesę.
Režisierė Agnė Sunklodaitė

Scenografija Ramunės Skrebūnaitės

Kompozitorius Deividas Gnedinas

Vaidina:

Tadas Gudaitis – Pirmas pingvinas

Žana Jablonskytė/Indrė Jaraitė – Antras pingvinas

Marius Mačiulis – Trečias pingvinas

Vaiva Markelytė – Balandė 

Zigmantas V. Baranauskas – Nojus

Trukmė 60 min, pertrauka 15 min.

Trijų pingvinų draugystė, netikėti nuotykiai, pasirinkimas tarp gėrio ir blogio lydi viso spektaklio metu. Tai spektaklis, skirtas vaikams nuo 6 iki 106 metų, skatinantis mąstyti ir kalbėti šeimoje apie labai svarbius žmogaus egzistencijos klausimus. 

U. Hubą įkvėpė biblinis tekstas apie Nojaus laivą ir jis parašė įkvepiančią pasaką apie tris pingvinus, jų draugystę ir nuotykius Pasaulinio tvano metu. 
Pjesė „Prie laivo 8.00“ parašyta labai šiuolaikiškai ir šmaikščiai, nors kalbama joje apie gilius filosofinius dalykus – Dievo egzistavimą, tikėjimą arba netikėjimą juo, tarpusavio santykius. Tema peržengia vaikiškos pjesės rėmus, todėl ji aktuali ir suaugusiems.

Ši populiari pjesė statoma įvairių šalių teatruose, o Vilniaus Kamerinis teatras pirmasis ją pristato Lietuvos žiūrovams.

Bilieto kaina – 10 Lt
18 val. „Kai žmonės vaidino Dievą...!“
Tradikomedija pagal  F. Goodrich, A. Hacketto ir V. Kesselman pjesę „Anos Frank dienoraštis“. Istorija žmogiškumui ir meilei atminti.

Režisieriai Alicia Gian (JAV)/Marius Mačiulis

Scenografija Virgis Malčius

Kostiumai Indrė Budreckytė 

Vertė iš anglų kalbos Marius Mačiulis

Garso režisierė Deimantė Ponelytė 

Šviesa Gabrielius Varnauskas/Maksim Semionov 

Vaidina:

Ana Frank – Sima Tarvydaitė

Otto Frankas – Ridas Jasiulionis

Edita Frank – Vaiva Markelytė

Margo – Indrė Jaraitė

Petronela van Dan – Žana Jablonskytė

Hermanas van Danas – Tadas Gudaitis

Pėteris – Paulius Valaskevičius

Diuselis – Vaidas Lengvinas

Mipė – Renata Kutinaitė/Dalia Morozovaitė

Trukmė -135 min., pertrauka 15 min.

Dienoraštis sukrėtęs visą pasaulį! Gyvenimo parašyta istorija! Išlikti žmogumi! Nepalūžti! Juoktis, kai baimė kausto iš vidaus! Tikėti, net jei tikėjimas nusigręžė nuo tavęs! 

Istorija meilei ir žmogiškumui atminti. Spektaklis, sulaukęs didžiulio žiūrovų dėmesio, kuris palies protą ir širdį. 

Jaunos žydų mergaitės dienoraštis, parašytas Antrojo pasaulinio karo metais, buvo išverstas į 60 skirtingų kalbų, sukurta keletas kino filmų, statomi teatro spektakliai. 

XX a. kai kurie žmonės nusprendė vaidinti dievus. Jie nutarė, kad  „vieni verti gyventi, o kiti turi mirti“. Jie kalbėjo: „Tai nemalonus darbas, bet tai istorinė misija ir ją reikia atlikti. Kai neliks nė vieno „kitokio“ – žmonės vėl galės laisvai vaikščioti gatvėmis“. 

1942-iais metais Ana Frank rašė savo dienoraštyje: „Man atrodo, kad trylikametės mergaitės pamąstymai bus niekam neįdomūs“. Ji labai klydo. Jaunos žydų mergaitės dienoraštis, parašytas Antrojo pasaulinio karo metais, buvo išverstas į 60 skirtingų kalbų, sukurta keletas kino filmų, statomi teatro spektakliai. „Anos Frank dienoraštis“ tapo labiausiai skaitoma knyga po Biblijos.    

„Vieni verti gyventi, o kiti turi mirti.“ Naciai taip įsijautė į šį vaidmenį, kad „dieviškose“ mirties stovyklose buvo kruopščiai nužudyta 10 mln. žmonių.

Trylikametė Ana Frank ir dar septyni „neverti gyventi“ dvejus metus slapstėsi palėpėje įrengtoje slėptuvėje Amsterdame. Vieną vakarą Ana visų paklausė:

- O ką veiktumėte, jeigu jus išvaduotų?

Vienas per kitą jie pradėjo kalbėti:

- Norėčiau nueiti į filmą. Vesterną. 

- O aš pirmiausia nueičiau pas Berghofus ir nusipirkčiau kreminio pyrago ir net nesiderėčiau. 

- Pirmiausia užsisakyčiau puodelį juodos kvapnios kavos... 

- Vonia. Karšta vonia. Gulėčiau ten ilgai ir mėgaučiausi. 

- O mes su  dukromis eitume prie jūros. Ir praleistume ten visą dieną...  

Ana pasakė: 

- Grįžčiau į mokyklą pas draugus ir, labai tikiuosi, kad į mane žiūrėtų kaip į paprastą mergaitę , o ne vien tik kaip į žydaitę.

Vaidinantieji dievus Aną ir kitus septynis besislapstančius palėpėje surado likus mėnesiui iki išvadavimo... 

Devyni Vilniaus kamerinio teatro aktoriai naujausiame savo spektaklyje pasakoja istoriją apie viltį, meilę ir mirtį.

Bilieto kaina – 20, 25 Lt
Kovo 20 d. Kauno valstybinis lėlių teatras
11 val. „Šeimynėlė iš didžiosios girios“
Žaisminga pasaka apie vienos dienos Kaukų šeimos nuotykius, nuo 3 m.

Autorė Daiva Čepauskaitė

Režisierius Olegas Žiugžda (Baltarusija)

Dailininkė Lesia Lučko (Ukraina)

Kompozitorius Bogdanas Ščepanskis (Lenkija)

Kompiuterinę animaciją kūrė Danielius Žiugžda (Baltarusija)

Vaidina: Remigijus Endriukaitis, Audronė Daugėlytė, Jolita Ross, Laima Rupšytė,

Andrius Žiurauskas

Trukmė 50 min.

„Šeimynėlė iš Didžiosios girios“ – tai pasakojimas vaikams apie vieną nepaprastą šeimą, gyvenančią girios glūdumoje. Nepaprasta ji ne vien dėl tokio keisto adreso. Šios šeimos nariai – Kaukai, atkeliavę iš religijotyrininko Gintaro Beresnevičiaus knygų. Tačiau šios mitologinės būtybės yra labai panašios į mus, ir rytas Kaukų šeimoje niekuo nesiskiria nuo žmonių šeimos rutinos, kur siautėja vaikai, o tėvai tempia sunkų savo pareigų vežimą, prikrautą įvairiausių draudimų, pamokymų ir visokių „negalima“. 
Spektaklio kūrėjai į sudėtingą šeimos pasaulį, į jos narių tarpusavio santykius mėgina pažvelgti vaiko akimis ir bando ieškoti atsakymų į rimtus klausimus: kas yra šeima, kaip ji atsiranda, kas jungia tuos žmones, gyvenančius po vienu stogu? 
Tai nuotaikinga ir žaisminga pasaka apie vienos dienos nuotykius, kuriuos patiria vaikai – Kaukučiai, netikėtai įgavę neribotą laisvę ir iškeliavę į Didžiąją girią. Jie pradeda suprasti, kas yra atsakomybė rūpintis tuo, kuris mažesnis, silpnesnis ir nuo tavęs priklausomas. 

Šis spektaklis apie pačią gražiausią pareigą, be kurios mūsų gyvenimas tikrai daug prarastų, – pareigą rūpintis kitais.
Spektaklis sukurtas Europos Sąjungos remiamo projekto „Skrajojantis festivalis“ iniciatyva.

Bilieto kaina – 8 Lt
Kovo 21 d. Teatras „Kitas kampas“
17 val. „Jaunimui iki 99“ 
Vaidina: Audrius Bružas, Andrius Žebrauskas, Kirilas Glušajevas, Balys Latėnas, Mantas Vaitiekūnas, Martynas Nedzinskas, Andrius Kulikauskas, Dimitrij Golovanov

Trukmė 80 min.

Vyksta improvizuotas spektaklis. Nėra pjesės, nėra režisieriaus, nėra išmokto mintinai teksto ir mizanscenų. Veiksmas vyksta spontaniškai, gyvai, viskas kuriama ir atliekama tuo pat metu, čia ir dabar. Žiūrovai, daugiausia jaunimas arba pagyvenę jaunos sielos žmonės, juokiasi, verkia, sulaiko kvapą iš smalsumo ir stingsta iš siaubo. Visas teatras, tie kurie scenoje ir tie kurie salėje, vykstančiame kūrybiniame procese apsijungia į vieną pulsuojantį organizmą, vibruojantį iš džiaugsmo. 

Bilieto kaina – 30, 40, 50 Lt
Kovo 26 d. Kauno mažasis teatras
18 val. „Sesuo“ (apie šiuolaikines visuomenės ir individo problemas)

Mario Fratti 

Režisierius Artūras Žukauskas

Kompozitorius Antanas Jasenka, 

Scenografija, kostiumai – Neringa Keršulytė, 

iš anglų kalbos vertė Asta Sabaliauskaitė,

Vaidina: 
Scenos primadona Doloresa Kazragytė,

Auksinio scenos kryžiaus laureatė Eglė Mikulionytė
Rokas Petrauskas, už vaidmenį spektaklyje išrinktas RYŠKIAUSIU JAUNUOJU AKTORIUMI, DALIOS TAMULEVIČIŪTĖS profesionalių teatrų festivalyje Varėnoje. 

N-16


Spektaklio veikėjai kovoja su pasąmonėje slypinčiais troškimais ir bejėgiškumu. Už banalių pokalbių apie vyrų ir moterų skirtumus slepiasi meilės prigimties ir savasties paieškos. 
Spektaklio režisieriaus A. Žukausko teigimu, „kiekvieno žmogaus gyvenime yra akimirksnis, kada tiesos poreikis tampa svarbiausiu dvasinio ieškojimo keliu. Gyvenimo rutina įvelia į begalinį melo, pagiežos, veidmainysčių ratą, kurio kartais net negalime sustabdyti – gėdijamės. Tačiau tereikia vieno žmogaus begalinio noro, vienos akimirkos gyvenime, kai tiesa sustato viską į savo vietas – ateina atgailos ir laisvo kvėpavimo akimirka“.

Spektaklyje nuosprendžio teisė, tarsi prisiekusiųjų teismui, paliekama žiūrovams. 

Simpatingos ir jaunatviškos motinos paveikslą kurti režisierius patikėjo puikiai pažįstamai aktorei D. Kazragytei. Aktorė E. Mikulionytė atlieka epizodinį, tačiau ryškų dukters Rozanos vaidmenį. Iš pažiūros stipri, emancipuota, net vulgari moteris provokuoja nepaaiškinamą jaunėlio brolio pavydą, tačiau spektaklį vienijanti paslaptis verčia ją atsisakyti teisės į visavertį gyvenimą.

Spektaklyje aktualizuojama Vakarų pasaulio asmenybės degradacija, bedvasė kapitalistinė aplinka, prarastos vertybės. Šeimos charakterių skirtumai dažnai salėje palydimi juoku. Komizmą sustiprina dinamiškas D. Kazragytės ir R. Petrausko personažų duetas, išryškinęs ne tik kartų skirtumų stereotipus, bet ir leidęs žiūrovui spektaklyje atpažinti savo problemas.

Spektaklio kulminacija – motinos ir dukters susidūrimas. Vienintelė priemonė atsikratyti kaltės ir gėdos naštos – pasakyti tiesą sau ir kitiems. Trumpa, bet skausminga tiesos akimirka išlaisvina personažus. Spektaklio žodžiai slepia esmingas mūsų dienų dvasines problemas.

Bilieto kaina – 20, 25 Lt
